b"\n_START_ARTICLE_\nSounds of the Universe\n_START_SECTION_\nInformaci\xc3\xb3\n_START_PARAGRAPH_\nMartin Gore va comen\xc3\xa7ar a treballar en noves can\xc3\xa7ons en el seu estudi a Santa Barbara mentre Dave Gahan continuava ocupat en el seu \xc3\xa0lbum en solitari Hourglass (2007). Cap al maig de 2008, la banda va decidir tornar-se a reunir per enregistrar algunes de les noves can\xc3\xa7ons preparant un nou treball d'estudi. Ben Hillier es va encarregar novament de la producci\xc3\xb3, ja que el grup va quedar molt satisfet de la seva feina amb l'anterior \xc3\xa0lbum, Playing the Angel. Aquesta etapa fou molt productiva i van acabar un total de vint-i-dues can\xc3\xa7ons, de manera que fou molt complicada l'elecci\xc3\xb3 correcta de les can\xc3\xa7ons a incloure en l'\xc3\xa0lbum. Posteriorment, cinc de les can\xc3\xa7ons descartades van ser incloses un box set deluxe. El grup va penjar diversos v\xc3\xaddeos de curta durada sobre el seu treball a l'estudi i sobre l'equip de producci\xc3\xb3 en el seu lloc web oficial. En diverses entrevistes, els membres del grup anaren clarificant alguns detalls sobre el seu contingut (sintetitzadors i caixes de ritmes antigues)._NEWLINE_Els cr\xc3\xadtics musicals van valorar positivament aquest \xc3\xa0lbum, amb un so encara genu\xc3\xad i interessant, i destacant que Depeche Mode continuava sabent combinar les melodies pop i les seves arrels m\xc3\xa9s electr\xc3\xb2niques amb nova experimentaci\xc3\xb3. Per alguns cr\xc3\xadtics, el so resultant significava un retorn als anys 80, i tamb\xc3\xa9, que mentre la primera meitat dels temes era ferma i poderosa, la segona era una simple col\xc2\xb7lecci\xc3\xb3 de cares-B prescindibles._NEWLINE_Malgrat que el primer senzill de l'\xc3\xa0lbum nom\xc3\xa9s es va mantenir una sola setmana dins la llista brit\xc3\xa0nica de senzills, en la posici\xc3\xb3 24, Sounds of the Universe va arribar a la segona posici\xc3\xb3 de la llista d'\xc3\xa0lbums aix\xc3\xad com en la tercera posici\xc3\xb3 als Estats Units. Fou nominat entre els millors \xc3\xa0lbums alternatius en els premis Grammy del 2009."